CELEX: 62019TN0322
Language: hu
Date: 2019-05-27 00:00:00
Title: T-322/19. sz. ügy: 2019. május 27-én benyújtott kereset — El-Qaddafi kontra Tanács

2019.7.22.   
            
            
               HU
            
            
               Az Európai Unió Hivatalos Lapja
            
            
               C 246/38
            
         
      2019. május 27-én benyújtott kereset — El-Qaddafi kontra Tanács
      (T-322/19. sz. ügy)
      (2019/C 246/40)
      Az eljárás nyelve: angol
      
         Felek
      
      
         Felperes: Aisha Muammer Mohamed El-Qaddafi (Muscat, Omán) (képviselő: S. Bafadhel barrister)
      
         Alperes: az Európai Unió Tanácsa
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a líbiai helyzetre tekintettel hozott korlátozó intézkedésekről szóló (KKBP) 2015/1333 határozat végrehajtásáról szóló, 2017. március 21-i (KKPB) 2017/497 tanácsi végrehajtási határozatot, amennyiben az fenntartja a felperes nevét a líbiai helyzetre tekintettel hozott korlátozó intézkedésekről szóló, 2015. július 31-i (KKBP) 2015/1333 tanácsi határozat I. és III. mellékletében szereplő jegyzéken;
               
            
                  —
               
               
                  semmisítse meg a líbiai helyzetre tekintettel korlátozó intézkedések meghozataláról szóló (EU) 2016/44 rendelet 21. cikke (5) bekezdésének végrehajtásáról szóló, 2017. március 21-i (EU) 2017/489 tanácsi végrehajtási rendeletet, amennyiben az fenntartja a felperes nevét a líbiai helyzetre tekintettel korlátozó intézkedések meghozataláról szóló, 2016. január 18-i (EU) 2016/44 tanácsi rendelet II. mellékletében szereplő jegyzéken; és
               
            
                  —
               
               
                  a Törvényszék eljárási szabályzatával összhangban az Európai Unió Tanácsát kötelezze a Törvényszék előtti eljárással összefüggésben felmerült költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes négy jogalapra hivatkozik.
      
                  1.
               
               
                  Az első, arra alapított jogalap, hogy az Európai Unió Tanácsa nem kellő időben járt el a felperesre vonatkozó megtámadott intézkedésekről való tájékoztatással kapcsolatban. Ez a hatékony bírói jogvédelemhez való joggal kapcsolatos lényeges eljárási követelmény megsértését eredményezte, ami kárt okozott a felperes számára.
               
            
                  2.
               
               
                  A második, arra alapított jogalap, hogy a Tanácsnak a felperes nevének újbóli felvételére irányuló döntése a Törvényszék által a T-681/14. sz. ügyben 2017. március 28-án hozott ítéletben korábban megsemmisített korlátozó intézkedések esetében alkalmazottakkal azonos indokokon alapul, ami sérti a jogerő és a jogbiztonság elvét, valamint a hatékony jogorvoslathoz való jogot.
               
            
                  3.
               
               
                  A harmadik, arra alapított jogalap, hogy a megtámadott jogi aktusok nem tüntetik fel a felperes neve felvételének fenntartását alátámasztó jogszerű jogalapot, annak ellenére, hogy a líbiai körülmények alapvetően megváltoztak. A Tanács a megtámadott intézkedéseket illetően nem szolgált egyedi, különös és konkrét okokkal, amely intézkedéseket semelyik háttérdokumentum nem támaszt alá.
               
            
                  4.
               
               
                  A negyedik, arra alapított jogalap, hogy a megtámadott intézkedések sértik a felperes alapvető jogait, köztük az egészségügyi ellátáshoz való jogot, a családi élethez való jogot, a tulajdonhoz való jogot, valamint a hatékony jogvédelemhez való jogot, amint azokat az Európai Unió Alapjogi Chartája biztosítja.